इयै गल्ल डोगरी दे उनें होर केइयें कवियें दियें रचनाएं पर बी खरी उतरदी ऐ जिनें रेडियो आस्तै जां नाटकें-उत्सवें आस्तै फरमैशी जां पैसे लेइयै भजन लिखे। इनें गीतें चा मसां पंज दस गै कला दी कसौटी पर बी खरे उतरदे न। इन्दे चां जिनें गीतें गी लाकें पसिन्द कीता उन्दा बड्डा कारण उन्दी मिट्ठी सुर-लै ते संगीत हा। संध्या मुखर्जी जनेई चतर गाने आली दे गाए दे, श्री यश शर्मा ते श्री पराग दे दो गीत, ते श्रीमती पद्मा सचदेव दा इक गीत बोल मेरे शिवशम्भु", रेडियो परा प्रसारित होने आले भजने दे नमूने न। रेडियो पर भजनें दी मांग मती ऐ ते भजन लिखने आला ‘ब्रह्मानद’ अजें डोगरा धऱती पर आया नेईं । हिन्दी च भजनें दा अनमुक्क सुन्दर भंडार ऐ। डोगरी गीत बी मते करियै इनें हिन्दी गीतें दी गै प्रेरणा दा फल न। इनें भजनें चा जिन्दे च लेखक अपने आस्तै धन-सम्पत्ती, सुख-मान-सन्तान मंगदा ऐ उनें गी शुद्ध भगती रसै दियां रचनां मन्नने गी मन नेईं करदा। फरमेसर दी भगती के ते ए मंगो-मगी के? इयै जनेह् भजन भगतें दी निर्लेप भावना दा दपर्ण बनने दी बजाए मंगते दा ठूठा’ सेई हुन्दे न।